section_heading: Arheološka nalazišta
paragraph_text: Na području općine Veliko Trgovišće dosad je otkriveno jedno arheološko nalazište, a riječ je nekropoli pod tumulima koja se nalazi na širem području naselja Veliko Trgovišće. Nalazište se prvi put u stručnoj literaturi spominje 1962. godine od strane Zdenka Vinskog i Ksenije Vinski-Gasparini, poznatih hrvatskih arheologa iz Arheološkog muzeja u Zagrebu. Tumuli, odnosno zemljani grobni humci promjera su između 30 i 60 metara, a visine su između 6 i 12 metara, što ih uvrštava među najveće dosad otkrivene tumule na prostoru sjeverne Hrvatske. Iako tumuli dosad nisu bili iskopavani, zbog svojih velikih dimenzija ih možemo usporediti samo s tumulima iz vremena starijeg željeznog doba (800. – 450. g. pr. Kr.) pa se iz tog razloga i preliminarno datiraju u spomenuto razdoblje. Prema lokalnoj usmenoj predaji, tumuli se nazivaju "gorica", a pod njima se nalazi staro groblje. Planirana interdisciplinarna nedestruktivna istraživanja te arheološka iskopavanja trebala bi dati više podataka o ovom iznimnom arheološkom nalazištu, kao i otkriti lokaciju pripadajućeg prapovijesnog naselja.